"Ул китмәде. Фәндәс һәрчак безнең белән"

	Сәясәтче, җәмәгать эшлеклесе Фәндәс Сафиуллин ике атна элек коронавирус белән хастаханәгә эләккән иде. 10 октябрьдә кайгылы хәбәр килеп иреште: Фәндәс абый вафат. 	 “Без аның белән соңгы тапкыр 24 сентябрьдә Милләт җыенында очраштык, озак сөйләшеп тордык. Икенче көнне шалтыраттым, кәефе юк иде. Өченче көнне шалтыратканда температурасы күтәрелгән иде, сүлпән генә сөйләште. Ул бит хәрби кеше, эчтәгесен салып бирергә ашыкмый, авыруга бирешә торган кеше дә түгел, көрәшче. Аннары хәле тагын да начарланды, тавышында да нык сизелде. Ул коронавирус белән хастаханәгә барып эләкте. Ара-тирә телефоннан хәбәрләшеп тордык, әмма аннары аны реанимациягә күчерделәр. Безнең элемтә югалды”, — дип сөйләгән “Азатлык” сайтына шагыйрь Разил Вәлиев. Фәндәс абый Азнакай районы Мәлбагыш авылында туган, Актүбәдә үскән, Бөгелмә мәктәбен тәмамлаган. Ике сеңлесе балачакта ук вафат була, әтисен сугышка алалар. Мәктәптән соң егет Саратовтагы танк училищесын тәмамлый, 15 ел Белоруссиядә хезмәт итә. Югары уку йортында философ белгечлеген үзләштерә. Хатыны Рәзинә апа белән алар сыйныфташлар. 50 елдан артык тигез гомер кичерделәр, ике улларын тәрбияләп үстерделәр. 
	Эльвира МОЗАФФАРОВА	
Ирек мәйданы

	№ --- | 19.10.2021	


